《送琦后堂住荐福》
宋代·释居简

锦屏之英老大隋，孤芳寄林非所宜。南堂特榻越常轨，东山陷虎藏深机。

稽山之琦后来秀，倔强不落古人后。后堂新破北山荒，夺食驱耕誇敏手。

古已往矣不可觅，胡为区区蹈陈迹。衲僧怀袖捲风云，何地不容轰霹雳。

吾常学古不学今，确持谠直甘陆沈。顾影自立时自箴，舍公其谁知此心。

公今老牯群中去，转位回机头角露。所存匪石不可移，万里骁腾在初步。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。